KOMISIJOS REGLAMENTAS (EB) Nr. 322/2009
2009 m. balandžio 20 d.
dėl nuolatinių leidimų naudoti kai kuriuos pašarų priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1), ypač į jos 3 straipsnį ir 9d straipsnio 1 dalį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (2), ypač į jo 25 straipsnį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo.
(2)
Reglamento (EB) Nr. 1831/2003 25 straipsnyje nustatytos pereinamojo laikotarpio priemonės, taikomos paraiškoms gauti leidimą naudoti pašarų priedus, pateiktoms pagal Direktyvą 70/524/EEB iki Reglamento (EB) Nr. 1831/2003 taikymo pradžios dienos.
(3)
Paraiškos gauti leidimą naudoti šio reglamento prieduose nurodytus priedus buvo pateiktos iki Reglamento (EB) Nr. 1831/2003 taikymo pradžios dienos.
(4)
Komisijai iki Reglamento (EB) Nr. 1831/2003 taikymo pradžios dienos buvo pateiktos pirminės pastabos dėl šių paraiškų, kaip numatyta Direktyvos 70/524/EEB 4 straipsnio 4 dalyje. Todėl šios paraiškos ir toliau turi būti nagrinėjamos taip, kaip nurodyta Direktyvos 70/524/EEB 4 straipsnyje.
(5)
Fermentinį endo-1,4-beta-ksilanazės, gautos iš Bacillus subtilis (LMG S-15136), preparatą buvo leista laikinai naudoti vištoms dedeklėms Komisijos reglamentu (EB) Nr. 358/2005 (3). Komisijos reglamentu (EB) Nr. 1259/2004 (4) šį preparatą leista neribotą laiką naudoti mėsiniams viščiukams, Komisijos reglamentu (EB) Nr. 1206/2005 (5) - nujunkytiems paršeliams, Komisijos reglamentu (EB) Nr. 516/2007 (6) - penimoms kiaulėms ir mėsiniams kalakutams, o Komisijos reglamentu (EB) Nr. 242/2007 (7) dešimčiai metų - antims. Buvo pateikti nauji duomenys, pagrindžiantys paraišką gauti leidimą minėtą fermentinį preparatą neribotą laiką naudoti vištoms dedeklėms. Vertinimo rezultatai rodo, kad Direktyvos 70/524/EEB 3a straipsnyje nustatytos sąlygos tokiam leidimui gauti yra įvykdytos. Todėl šį fermentinį preparatą, kaip nurodyta šio reglamento I priede, turėtų būti leista naudoti neribotą laiką.
(6)
Fermentinį endo-1,4-beta-ksilanazės, gautos iš Trichoderma longibrachiatum (IMI SD 135), preparatą buvo leista laikinai naudoti vištoms dedeklėms, penimoms kiaulėms ir nujunkytiems paršeliams Komisijos reglamentu (EB) Nr. 1436/1998 (8). Šį preparatą leista neribotą laiką naudoti mėsiniams viščiukams Komisijos reglamentu (EB) Nr. 2148/2004 (9), o mėsiniams kalakutams - Komisijos reglamentu (EB) Nr. 828/2007 (10). Buvo pateikti nauji duomenys, pagrindžiantys paraišką gauti leidimą minėtą fermentinį preparatą neribotą laiką naudoti vištoms dedeklėms ir nujunkytiems paršeliams. Vertinimo rezultatai rodo, kad Direktyvos 70/524/EEB 3a straipsnyje nustatytos sąlygos tokiam leidimui gauti yra įvykdytos. Todėl šį fermentinį preparatą, kaip nurodyta šio reglamento II priede, turėtų būti leista naudoti neribotą laiką.
(7)
Fermentinį endo-1,3(4)-beta-gliukanazės ir endo-1,4-beta-ksilanazės, gautos iš Penicillium funiculosum (IMI SD 101), preparatą laikinai naudoti nujunkytiems paršeliams ir mėsinėms antims buvo leista Reglamentu (EB) Nr. 2148/2004. Reglamentu (EB) Nr. 1259/2004 šį preparatą leista neribotą laiką naudoti mėsiniams viščiukams, Komisijos reglamentu (EB) Nr. 943/2005 (11) - vištoms dedeklėms ir mėsiniams kalakutams, o Reglamentu (EB) Nr. 1206/2005 - penimoms kiaulėms. Buvo pateikti nauji duomenys, pagrindžiantys paraišką gauti leidimą minėtą fermentinį preparatą neribotą laiką naudoti mėsinėms antims ir nujunkytiems paršeliams. Vertinimo rezultatai rodo, kad Direktyvos 70/524/EEB 3a straipsnyje nustatytos sąlygos tokiam leidimui gauti yra įvykdytos. Todėl šį fermentinį preparatą, kaip nurodyta šio reglamento III priede, turėtų būti leista naudoti neribotą laiką.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede nurodytą preparatą, priklausantį fermentų grupei, leidžiama neribotą laiką naudoti kaip gyvūnų mitybos priedą tame priede nustatytomis sąlygomis.
2 straipsnis
II priede nurodytą preparatą, priklausantį fermentų grupei, leidžiama neribotą laiką naudoti kaip gyvūnų mitybos priedą tame priede nustatytomis sąlygomis.
3 straipsnis
III priede nurodytą preparatą, priklausantį fermentų grupei, leidžiama neribotą laiką naudoti kaip gyvūnų mitybos priedą tame priede nustatytomis sąlygomis.
4 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. balandžio 20 d.